Source: http://sagch.eu/page.php?2
Timestamp: 2020-06-02 14:03:09+00:00

Document:
Stanovy SAGCH - SAGCH - Slovenská asociácia geochemikov
SAGCH - Slovenská asociácia geochemikov
www.sagch.eu
Stanovy SAGCH
STANOVY SLOVENSKEJ ASOCIÁCIE GEOCHEMIKOV
(občianske združenie založené podľa zákona 83/1990 Z.z.)
§1 POSTAVENIE, SÍDLO A PÔSOBNOSŤ ASOCIÁCIE
Slovenská asociácia geochemikov (ďalej iba SAGCH) je dobrovoľná, nezávislá, stavovská, odborná, vzdelávacia, nepolitická, nevládna a nezárobková organizácia, ktorá združuje vedeckých a odborných pracovníkov z oblasti geochémie a iných príbuzných disciplín a zastupuje všetky ich profesijné záujmy.
Sídlom SAGCH je Bratislava, Prírodovedecká fakulta UK, Katedra geochémie, Mlynská dolina, 842 15 Bratislava.
SAGCH pôsobí na území Slovenskej republiky.
SAGCH spolupracuje a koordinuje svoju činnosť s podobnými profesijnými združeniami v Slovenskej republike a v zahraničí.
§2 POSLANIE, CIEĽ A HLAVNÉ ÚLOHY ASOCIÁCIE
Poslaním SAGCH je:
Povzbudzovať, uľahčovať a podporovať koordináciu činností zameraných na geochemický výskum a prieskum a rozvoj geochémie ako vednej a praktickej disciplíny.
Rozširovať nové poznatky z oblasti geochémie a aktívne spolupracovať pri rozvoji medzných vedných disciplín.
Prispievať k zvyšovaniu odbornej a profesionálno-etickej úrovne svojich členov so zvláštnym zreteľom na začínajúcich pracovníkov.
Usporadúvať národné a medzinárodné konferencie, semináre, sympóziá, kurzy, prednášky, exkurzie, diskusie a iné podujatia.
Hájiť profesijné záujmy geochémie a členov asociácie.
Pri plnení svojich úloh spolupracovať so všetkými príbuznými organizáciami.
Poskytovať odborníkov do komisií pri ústredných orgánoch.
Poskytovať svojim členom poradenstvo pri riešení sporov vyplývajúcich z ich odbornej činnosti.
Vykonávať poradenskú a konzultačnú činnosť v jednotlivých špecializáciách odboru geochémia.
Zastupovať členov SAGCH a celú odbornú geochemickú verejnosť v medzinárodných mimovládnych organizáciách a v medzinárodných geochemických asociáciách.
Členstvo v SAGCH je individuálne (riadne) a čestné.
Individuálnym členom sa môže stať osoba, ktorá je priamo alebo nepriamo činná a zainteresovaná v odbore geochémie alebo v činnosti príbuznej a súvisiacej s geochémiou.
Členom SAGCH sa môže stať občan SR, tak aj cudzí štátny príslušník, ak vyhovuje podmienkam vyššie uvedeného bodu 3 ods. 2 a súhlasí so stanovami SAGCH.
Členstvo SAGCH nevylučuje členstvo v iných obdobných organizáciách.
Členmi SAGCH sa môžu stať iba fyzické osoby, členstvo právnických osôb nie je prípustné.
Čestným členom SAGCH sa môže stať významný domáci alebo zahraničný odborník, ktorý sa zvlášť zaslúžil o rozvoj geochémie.
Prihlášky za členov SAGCH prijíma a schvaľuje výbor SAGCH. Čestné členstvo schvaľuje valné zhromaždenie na návrh výboru SAGCH.
Nadobudnutie členstva sa datuje odo dňa schválenia prihlášky výborom SAGCH a zaplatením členského príspevku. Výšku členského príspevku určuje valné zhromaždenie.
Člen SAGCH má právo voliť a byť volený do všetkých orgánov SAGCH, podávať návrhy a hlasovať o návrhoch na schôdzach SAGCH, byť informovaný o činnosti SAGCH a všetkých jej podujatiach, zúčastňovať sa na nich a zúčastňovať sa na valných zhromaždeniach SAGCH.
Člen SAGCH má povinnosť zachovávať ustanovenia stanov asociácie a plniť rozhodnutia jej orgánov, aktívne sa zúčastňovať na plnení úloh SAGCH a hájiť jej záujmy, prispievať k rozvoju geochémie a jej disciplín a uvádzaniu nových poznatkov do praxe, ročne platiť členské príspevky a dodržiavať stavovskú česť.
Členstvo v asociácii zaniká úmrtím člena, vystúpením alebo jeho zrušením.
Členstvo riadneho člena môže byť zrušené:
a) ak jeho jednanie a činnosť je v rozpore s povinnosťami člena, ktoré sú určené stanovami SAGCH,
b) pre neplatenie členských príspevkov za obdobie dlhšie ako 2 roky.
O zrušení členstva rozhoduje valné zhromaždenie na základe zdôvodneného návrhu výboru SAGCH.
§6 ORGÁNY ASOCIÁCIE
1.1 Valné zhromaždenie
1.2 Výbor SAGCH
1.3 Revízori
Valné zhromaždenie je najvyšším orgánom SAGCH. Riadne valné zhromaždenie zvoláva výbor SAGCH najmenej raz za dva roky. Mimoriadne valné zhromaždenie zvoláva výbor SAGCH z vlastnej iniciatívy alebo na žiadosť aspoň jednej tretiny členov a to najneskôr do jedného mesiaca po predložení žiadosti. Do kompetencie valného zhromaždenia patrí:
schvaľovať, upravovať a meniť stanovy asociácie;
schvaľovať správy výboru a revízorov;
tajným hlasovaní voliť členov výboru SAGCH a ich náhradníkov, revízorov a ich náhradníkov;
počet kandidátov pre voľby musí prevyšovať aspoň o 1/3 počet volených členov;
na návrh výboru SAGCH schvaľuje čestných členov asociácie;
uznášať sa o zrušení SAGCH;
valné zhromaždenie riadi predseda alebo ním poverený člen výboru;
valné zhromaždenie je uznášania schopné ak je prítomná najmenej polovica riadnych členov. Keď sa do stanovenej doby nezíde potrebný počet členov, valné zhromaždenie sa odročí o 20 minút a potom sa prehlási za uznášania schopné pri akomkoľvek počte zúčastnených členov. Každý člen SAGCH musí byť na valné zhromaždenie pozvaný v časovom predstihu minimálne 3 týždne, spravidla formou písomného pozvania;
uznesenie valného zhromaždenia je platné ak ho odhlasuje nadpolovičná väčšina prítomných. Pri rovnosti hlasov rozhoduje hlas predsedu. Zmenu stanov musí odhlasovať minimálne 2/3 prítomných členov a zrušenie SAGCH najmenej 2/3 všetkých členov asociácie.
Výbor SAGCH je výkonným orgánom valného zhromaždenia. Riadi činnosť asociácie v období medzi zhromaždeniami. Do kompetencie výboru patrí:
zvoliť si zo svojho stredu predsedu, podpredsedov, tajomníka a hospodára. Výbor sa skladá zo siedmich členov;
pre zabezpečenie svojej činnosti vytvárať pracovné komisie;
zvolávať a organizovať valné zhromaždenie členov SAGCH;
predkladať valnému zhromaždeniu zásady a program činnosti;
predkladať valnému zhromaždeniu správu o činnosti;
sledovať hospodárenie asociácie;
Do tej istej funkcie vo výbore SAGCH môže byť člen zvolený najviac na dve volebné obdobia za sebou. Jedno volebné obdobie trvá štyri roky. Za členov výboru SAGCH, ktorí trvalo prestanú vykonávať svoje funkcie, výbor SAGCH kooptuje náhradníkov. Náhradníkmi sa stávajú členovia uvedení na kandidátke, ktorí nezískali potrebný počet hlasov pri voľbe za riadnych členov výboru SAGCH v poradí podľa počtu hlasov. Schôdzu výboru SAGCH zvoláva jeho predseda podľa potreby, najmenej však dvakrát do roka. Okrem toho tiež do jedného týždňa po požiadaní aspoň jednej tretiny členov výboru SAGCH. Výbor SAGCH je schopný uznášať sa za prítomnosti polovice svojich členov. Za uznesenie výboru SAGCH sa považuje návrh, za ktorý hlasovala väčšina prítomných. Činnosť výboru SAGCH medzi jeho schôdzami zabezpečuje predseda, podpredsedovia, tajomník a hospodár.
Kontrolným orgánom SAGCH sú revízori (dvaja), ktorí nesmú byť členmi iných štatutárnych orgánov SAGCH. Do kompetencie revízorov patrí:
vykonávať dozor nad hospodárskou činnosťou asociácie;
riadiť sa všeobecne platnými smernicami o hospodárení;
podľa potreby sa zúčastňovať s hlasom poradným na zasadaní výboru SAGCH;
pravidelne podávať správy o svojej činnosti výboru a valnému zhromaždeniu SAGCH. Bez súhlasu
revízorov nemôže byť prerokovaná účtovná uzávierka a prijaté uznesenie o použití prebytkov alebo úhrade straty.
§7 ZÁSADY HOSPODÁRENIA
SAGCH je stavovským právnym subjektom. Hmotné prostriedky na jej činnosť tvoria členské príspevky, kolektívne príspevky, dotácie, sponzorstvo a príjmy z vlastnej činnosti. Výbor SAGCH zostaví koncom bežného roka plán činnosti a na jeho základe finančný rozpočet na budúci rok. Začiatkom každého roku (I. kvartál) vypracuje správu o činnosti a účtovnú uzávierku za uplynulý rok. Výbor SAGCH pravidelne informuje svojich členov o činnosti asociácie a významných zámeroch a rozhodnutiach dostupnou verejnou formou. Asociácia hospodári na základe schváleného plánu a rozpočtu na príslušný rok. Platby a príjmy asociácie prebiehajú na jej účte. Za majetok asociácie zodpovedá výbor SAGCH, ktorý správou majetku poveruje hospodára.
§8 ZASTUPOVANIE ASOCIÁCIE
V mene asociácie rokujú a podpisujú podľa týchto zásad: predseda a tajomník tak, že k pečiatke asociácie pripoja svoj podpis a označenie funkcie. Vo veciach hospodársko-finančných sa vyžadujú podpisy najmenej dvoch oprávnených osôb (jedným z nich je hospodár).
Výbor môže splnomocniť svojich jednotlivých členov, aby v rozsahu, ktorý určí, zastupovali asociáciu a rokovali v jej mene. Osoby takto poverené podpisujú asociáciu v „zastúpení“.
§9 SPOLUPRÁCA A VZŤAH K INÝM NÁRODNÝM A MEDZINÁRODNÝM ORGANIZÁCIÁM
Vo vzťahu k národným a medzinárodným organizáciám podobného odborného zamerania SAGCH bude:
poskytovať a preberať informácie o pripravovaných akciách a vydávaných publikáciách,
rokovať o koordinácii, kooperácii, príprave a realizácii spoločných akcií,
delegovať svojich zástupcov do ústredných orgánov (výborov) podobného zamerania,
odporúčať zloženie rôznych výborov, skupín, sekcií a iných v odbore geochémie, vytvorenie, ktorých si vyžiada iná organizácia.
§10 ZÁVEREČNÉ USTANOVENIE
Slovenská asociácia geochemikov začína svoju činnosť ustanovujúcim valným zhromaždením, ktoré zvolá prípravný výbor. Stanovy Slovenskej asociácie geochemikov nadobúdajú platnosť dňom ich schválenia Ministerstvom vnútra SR podľa príslušných zákonných predpisov.
· Stanovy SAGCH
· Výbor SAGCH
· Geochémia 2019
· Publikácie
na tejto stránke online: 1
počet registrácií: 226
© SAGCH - Slovenská asociácia geochemikov

References: §1

§2

§6

§7

§8

§9

§10